ทิสโก้ชงหุ้นจีน-ทองใส่พอร์ต
เพิ่มผลตอบแทนลงทุนปีมังกร คาดตปท.เข้าหนุนหุ้นไทยขยับ
1 ก.พ. 2555

เพิ่มผลตอบแทนลงทุนปีมังกร คาดตปท.เข้าหนุนหุ้นไทยขยับ
บลจ.ทิสโก้แนะจัดพอร์ตรับปีมังกร เพิ่มลงทุนหุ้นจีน-เอเชียแปซิฟิก ส่วนทองคำให้น้ำหนัก 10% เท่าหุ้นไทย 
น.ส.วรสินี สังวรเวชภัณฑ์ หัวหน้าฝ่ายที่ปรึกษาการจัดการลงทุน บริษัทหลักทรัพย์จัดการกองทุน (บลจ.) ทิสโก้ กล่าวว่า แนวโน้มการใช้นโยบายทางการเงินที่ผ่อนคลายของธนาคารกลางในหลายประเทศรวมถึงไทย จะส่งผลให้ทิศทางอัตราดอกเบี้ยอยู่ในช่วงขาลง โดยคาดว่าอัตราดอกเบี้ยนโยบายของไทยจะอยู่ที่ 3% ถึงสิ้นปีนี้ ทำให้การลงทุนในตราสารหนี้ รวมถึงการฝากเงินอาจให้ผลตอบแทนไม่จูงใจ จึงแนะนำให้ลงทุนในสินทรัพย์เสี่ยง ได้แก่ หุ้นและทองคำ 
“หุ้นต่างประเทศน่าจะให้ผลตอบแทนที่ดีในไตรมาสแรกนี้จากเศรษฐกิจสหรัฐฟื้นตัวชัด โดยเฉพาะหุ้นเอเชียและสหรัฐที่ยังมีมูลค่าหุ้นที่ต่ำและแนวโน้มเศรษฐกิจที่ดีกว่า รวมถึงการผ่อนคลายนโยบายการเงินที่ทำได้มากกว่า” น.ส.วรสินี กล่าว
อย่างไรก็ตาม แม้ตลาดหุ้นยังมีความเสี่ยงจากปัญหาหนี้ในยุโรป แต่คาดว่าจะคลี่คลายได้ในครึ่งปีแรกของปีนี้ ขณะที่ปัจจุบันผู้จัดการกองทุนทั่วโลกถือเงินสดอยู่มากเมื่อเทียบกับปี 2551 ที่เกิดวิกฤตแฮมเบอร์เกอร์ แต่สถานการณ์ในปัจจุบันภาพไม่รุนแรงเท่า ดังนั้นหากนักลงทุนคลายกังวลจะเห็นเงินลงทุนกลับเข้าตลาดหุ้น 
สำหรับการลงทุนในหุ้นยังคงแนะนำตลาดหุ้นจีน จากภาพรวมของเศรษฐกิจจีนยังขยายตัวอย่างแข็งแกร่งประกอบกับราคาหุ้นจีนถูก เมื่อเทียบตลาดหุ้นทั่วโลกและมีส่วนต่างที่อาจปรับตัวขึ้นได้สูงที่สุดมากกว่า 50% โดยคาดว่าพี/อีหุ้นจีนปีนี้จะปรับตัวขึ้นจาก 8 เท่า มาอยู่ที่มากกว่า 12 เท่า
น.ส.วรสินี กล่าวว่า ในส่วนของทองคำยังมีความต้องการในตลาดอย่างต่อเนื่อง โดยเฉพาะจากธนาคารกลางในประเทศต่างๆ และช่วยลดความเสี่ยงของพอร์ตการลงทุนรวม นอกจากนี้จากมาตรการ QE พบว่า ทุกๆ ครั้งที่มีการอัดฉีดสภาพคล่องจากธนาคารกลางทุกๆ 1 แสนล้านเหรียญสหรัฐ จะส่งผลให้ราคาทองคำเพิ่มขึ้นเฉลี่ย 34-45 เหรียญสหรัฐ/ออนซ์
“ปีนี้นอกจากฝากเงินลงทุนพันธบัตรเพื่อเป็นสภาพคล่องในสัดส่วน 20% ลงทุนสินทรัพย์สินทรัพย์เสี่ยงต่ำ เช่น ตั๋วบี/อี ในสัดส่วน 20% ที่เหลือ 60% แนะหุ้นเอเชียแปซิฟิก 20% หุ้นจีน 20% หุ้นไทย 10% และทอง 10%” น.ส.วรสินี กล่าว
นายสาห์รัช ชัฎสุวรรณผู้อำนวยการฝ่ายการตลาดและที่ปรึกษาการลงทุนธุรกิจกองทุนส่วนบุคคลและกองทุนรวม บลจ.ทิสโก้ กล่าวว่า หุ้นไทยยังผันผวนจากหนี้ยุโรปที่ยังไม่นิ่ง โดยเป้าดัชนีปีนี้ 1,150-1,200 จุด หากมีเงินไหลกลับเอเชีย ไทยก็จะได้อานิสงส์ด้วย